P. Hrušovský, podpredseda NR SR: (2001-10-24):
R. Hofbauer, poslanec: Vážený pán predsedajúci, vážená pani ministerka, dámy a páni, vari najviac, čo ma upútalo z tejto rozpravy, bolo konštatovanie, že predkladaný legislatívny materiál sleduje dosiahnutie rovnosti podnikania v bankovom sektore. To je skutočne ohromujúca skutočnosť, ktorá dokumentuje jednu zásadnú vec, prečo o bytovej výstavbe o stavebnom sporení sa tu vyjadruje ministerka financií. Ako je to možné, že vôbec sa tu neustáva byť minister výstavby, stavebníctva a regionálneho rozvoja? Veď ide o jeho rezort, o jeho chlebíček, o jeho zodpovednosť, o jeho kompetenciu a jeho budú kritizovať občania za neplnenie tempa bytovej výstavby a za všetky problémy, ktoré sú s tým spojené. Takže toto je moja prvá zásadná výhrada. Tento dokumentačný legislatívny materiál v prvom rade by mal vychádzať z autorstva, z pera,  zodpovednosti a kompetencie minister-stva výstavby, stavebníctva a regionálneho rozvoja, pretože ide o bytovú výstavbu. Tu predsa nerokujeme o problematike rovnosti podnikania v bankovom sektore. Čo je to za nezmysel? Predsa stavebné sporenie nebolo vymyslené preto, aby sa dosiahla nejaká forma podnikania vo finančníctve. Cieľ, zámer a hlavná pozícia stavebného sporenia predsa bola pre účely rozvoja bytovej výstavby. Pani ministerka financií to možno  nemusí vedieť, pretože v tom čase bola na Georgetown univerzite vo Washingtone na preškoľovacom  kurze z politickej ekonómie socializmu na trhový mechanizmus, ale ja som v tom čase bol šéf rezortu, ktorý pripravoval tieto zákony, na ktorom sme sa zaoberali tým, akým spôsobom  pohnúť z mŕtveho bodu zablokovanú bytovú výstavbu po rozpade systému, ktorý sme zdedili ešte z čias socializmu, ktorý bol zlikvidovaný, označený za zlý, ale nebol vymyslený   žiadny iný systém. Tak sme pre účely výstavby bytov vymysleli 3 piliere, ktoré sme veľmi prácne dávali dohromady. Bolo to stavebné sporenie, hypotekárne bankovníctvo, nuž a pôžičky. Takže toto bola problematika, akým spôsobom sme sa zamýšľali nad rozhýbaním bytovej výstavby, a toto bola aj kompetencia a zodpovednosť šéfa vtedajšieho rezortu ministerstva dopravy, spojov a verejných prác. Takže teraz keď ministerstvo financií nepretržite do tohto reťazca, ktorý bol v tom čase pripravený, schválený, prerokovaný a ktorý nabehol, zasahuje, tak ja to hodnotím ako nekompetentné zasahovanie iného rezortu do právomoci a zodpovednosti cudzieho rezortu. Veď predsa ministerka financií sa nebude spovedať stavebníkom za to, že byty sa nestavajú alebo veľmi obtiažne sa stavajú, a argumentovať tým mladým rodinám, čo tuná čítal pán poslanec Maňka z pečlivě pripraveného referátu, ktorý dostal  napísaný na stroji a tu jachtavo prečítal na 3 pokračovania. Nejdem sa vracať k skutočnostiam, ktoré uviedli moji predrečníci, len chcem pripomenúť to, že každá koruna, ktorá je daná do bytovej výstavby, vracia sa v drvivej miere do štátneho rozpočtu tým, že tie peniaze cirkulujú. Tie sa nestratia, nezašantročia, tie predsa roztáčajú mechanizmus štátneho hospodárstva, finančného hospodárstva aj ministerstva financií. Veď predsa každý byt, ktorý sa dobuduje, indukuje ďalšie roztáčanie potreby finančných prostriedkov a aj ich používania, byt treba zariadiť. Bytové textílie treba od záclon cez koberce aj nábytok i bielu techniku. Každý, kto z nás zariaďoval byt, vie, čo po dobudovaní a nasťahovaní sa do nového bytu je potrebné. Čiže toto sú ďalšie nepriame finančné prostriedky, ktoré oživujú hospodársky mechanizmus štátu. Keď sa byt nevybuduje, tak nič sa neoživuje, pochopiteľne. Odmietam takúto argumentáciu, že ministerstvo financií ušetrí v prospech ministerstva zdravotníctva a školstva 800 mil. To je chorý spôsob rozmýšľania. Kde sa ušetrí? Akým spôsobom? Tým, že sa nedá do výstavby bytov? Však tým sa len umŕtvi ďalší tok a ďalšia cirkulácia finančných prostriedkov v tomto štáte. Takže, dámy a páni, za tento návrh zákona je nemôžem  hlasovať a odporúčam, aby bolo veľmi uvážené zo strany všetkých poslancov, akým spôsobom k tomuto návrhu zákona zaujmú svoje stanovisko ešte z ďalšieho dôvodu, ktorý odznel z úst viacerých poslancov. To je stabilita finančného, ekonomického prostredia štátu. Pán kolega Kužma to uviedol presvedčivo a argumentačne. Predsa investičný cyklus, to nie je vec od jari do jesene, to nie je poľnohospodársky cyklus, že na jar poorieme, zasejeme a na jeseň žneme. Investičný cyklus je cyklus dlhodobý. V investičnom cykle predsa treba vedieť ísť s rytmom viacerých rokov, pretože investičný proces je proces prácny, zdĺhavý a to, čo sa ide pripravovať, tak sa do výstavby dostáva najskôr za 2 – 3 roky. Veď pokiaľ ide o diaľnice, ktoré sa začali rýchlym tempom budovať v roku 1995, predinvestičná príprava týchto stavieb sa zabezpečovala v rokoch 1991, 1992 a hlavne v rokoch 1993 a 1994. Až potom bolo možné začať s rozbehom výstavby. Tento 3-ročný rytmus sa jednoducho preskočiť nedá. To nesúvisí so žiadnou vládou, so žiadnou politickou ambíciou, to je reálny fakt, ktorý funguje, či sa to niekomu páči alebo nie. Takže, dámy a páni, aj toto je veľmi závažný argument, ktorý tu odznel už od viacerých predrečníkov a ktorý iba môžem potvrdiť, že je skutočne pravdivý a reálny. A dá tomu za pravdu každý, kto prišiel do styku s investičným procesom, a to na ktorejkoľvek úrovni. Ďakujem za pozornosť. (Potlesk.) M. Andel, podpredseda NR SR: Ďakujem. S faktickými poznám-kami chce vystúpiť štyria poslanci a jedna poslankyňa. Uzatváram možnosť ďalších prihlásení sa. Ako prvý má slovo pán poslanec Šepták. Nech sa páči. R. Šepták, poslanec: Ďakujem za slovo, pán predsedajúci. Pani ministerka, ja voči vám osobne nemám nič, ale pri vás sme si už zvykli, že najlepšie je nič nemať, nič nevlastniť a chodiť len s natrčenou rukou, aby štát čosi dal preto, lebo neprispôsobivým v tomto štáte sa dáva, a tým, čo chcú niečo pre seba urobiť, sa berie. Príklad koniec koncov hovoril už tu môj predrečník pán Kužma z Prešova, 70 bytov sa už odovzdalo našim neprispôsobivým, čo nič pre túto spoločnosť nerobia ani robiť nebudú, a ďalších 70 bytov sa pre nich v tejto dobe dostavuje. Tomu hovorím socializmus. Bohužiaľ, slušný človek nedostane nič a ani sa pravdy nikdy nedovolá. A tento zákon, ktorý ste pripravili, nasvedčuje len tomu, že v tomto trende sa v tomto štáte ďalej pokračuje. M. Andel, podpredseda NR SR: Slovo má pán poslanec Drobný.